Luuled 2006: yksteisest teadmatud reaalsused

Vahur Afanasjev “Katedraal Emajões” (Id salong Tartu/Bryssel) 

Betti Alver “Kotuse lill” (Tänapäev, Tallinn)

Mari Andrekson “Vanaema õuelt”(Kentaur, Tori)

Liivia Anion “Igavikuline igatsus” (Tallinn)

Ott Arder ”Luule synnib kus synnib kui synnib (Tänapäev, Tallinn)

Piret Bristol “Nöörist ja seebist”(Ji, Pärnu)

Bööma “Sent”(Huma, Tallinn)

Contra “Kuuseebu” (Mina Ise, Piitsakyla)

Chrystal “Saar” (Kunstiorg, Tartu) 

“Eesti räpptekstide kogumik” (MTY SP Meedia, Tallinn)

Andrus Elbing “Siin Beebilõust, tere!”(Epifanio, Tallinn)

Salme Heinla “Ilus maa” (Põlva)

Miina Hint “Hyyan asjatult su nime” (MR, Tallinn)

Miina Hint “Vabaduse vang ehk põrandaalune kirjandus” (MR, Tallinn)

Moonika Hint „Kahed kaigud“(Koordi)

Indrek Hirv “Surmapõletaja”(Tuum, Tallinn)

Tui Hirv “Õli lõuendil” (Tänapäev, Tallinn)

InBoil “89” (Elmatar, Tartu)

Irma Järvesalu “Nänne kink oo nee õhtad” (Muhu)

Kaardipakk kaks. (Näo Kirik, Tallinn)

Tiiu Kaljuste “Elupeegli killud” (Tallinn)

Maarja Kangro “Kurat õrnal lumel”(Verb, Tallinn)

Ylo Keel “Elu mitmekesisus” (?)

Verner Keen “Tiib” (Verb, Tallinn)

Kivisildnik “Vägistatud jäämägi” (JI, Pärnu)

Indrek Koff “Vana laul” (Verb, Tallinn)

Marko Kompus “Vallaliste jõgede tõkkejooksja”(Gryphis, Utrat)

Kalju Konsin “Uneleja” (Tartu) 

Eliina Korts “Lööklaused murravad metsi” (Värske rõhk, Tartu)

Hasso Krull “Talv” (Tuum, Tallinn)

Hasso Krull “Vana labyrint” (ArtDepoo, Tallinn)

Evald Kruut “Elu see võrratu kangas” (Mt. Pleasant, Michingan)

Valter Kruut “Eesti elu, Eesti ilu, vaim ja võim ja tilulilu” (Tallinn, Multico)

Valter Kruut “Lauldes läbi eestimaa” (Tallinn, Multico)

Neeme Kuningas “Väga väike värsivihik”(Rahvusooper Estonia, Tallinn)

Sven Kuntu “Aega ei ole” (EKMA, Tallinn)

Anti Kuus “Mere ja taeva laulud” (Aktaprint, Tallinn)

Kaia Leht “Sala sosistan ma” (Tartu)  

Katre Ligi “Naabrivalve”( Ilmamaa, Tartu)

Viivi Luik “Kogutud luuletused 1962-1992” (Tänapäev, Tallinn) 

“Läbilõige” (Studium, Tartu)

Mathura “Kohalolu”(Allikaäärne, Rapla)

Kaupo Meiel “Polygrafisti käsiraamat” (Ji, Pärnu)

Mae Mets “Pyhapäeval on reede” (Ilmamaa, Tartu)

Marianne Mittag “Empaatilised märkused” (Kentaur, Põltsamaa)

Ingmar Muusikus “Peegeldused”(Eesti Ekspressi kirjastus, Tallinn) 

Aleksander Myller “Mylleri jutlused. Karupunne ja poeese” (Umara, Tartu)

Stella Noode “Ikka jääb midagi pooleli” (Tallinn)

Meelis Oidsalu “Jumala kihvti luulekogu”(Sirp ja Vaseliin, Tallinn)

Krista Ojasaar “Hommikused unenäod” (Ilmamaa, Tartu)

Virve Ollino “Luule ja –lauluraamat”(Kuma, Paide)

Virve Osila “Varjus” (Mäetaguse, Jõhvi) 

Enn Pakri “Julgustuseks kõigile eestimaalastele enne inimkonna etteotsa astumist.”(Tallinn)

Toomas Paul “Haihtunud hingede aeg”(Maalehe Raamat, Tallinn)

Jaan Pehk “Tuigu kui tuled” (XXI, Tyri)

Carolina Pihelgas “Sõrmemuster” (Verb, Tallinn)

Paavo Piik “Kummuli linnad” (Tuum, Tallinn)

Milvi Martina Piir “Kõrkjavaas”(Fantaasia, Tartu)

Ylar Ploom “Porr ja Sorry” (Tuum, Tallinn)

Prohvet “Sinule ja minule valguses, varjus ja pimedas” (I. Luhaäär, Tallinn)

Ene Puulman “Unenäod”(Brevarium)

Rannaleet, Ain „Luuletused“(Kentaur, Tallinn)

Alo Ritsing “Kirjutatud” (Tartu)

Indrek Ryytle “Inglid rokijaamas”( Bookmill, Puhja) 

Aino Saadik “Mälumaastikul õitsevad meelespead”(Infotrykk, Tallinn)

Olev Sau “Sõrve kylalaulud” (Kirjastusyhistu Teadus trykikoda, Tallinn)

Ivar Sild “Spermaga ja puha” (JI, Pärnu)

Maire Simm “Kylvaja”(Tallinn, Teabetrykk)

Triin Soomets “Väljas”(Tuum, Tallinn)

Valter Sääsk “Eesti elu”(G. Trykk, Kuressaare)

Svea Sööt “Harjumus armastada” (Allikaäärne, Rapla)

Irena Tarvis “Tasakaalu tiivad”(Muhumaa) 

Andra Teede “Takso Tallinna taevas” (Tallinn)

“Tekstilääts. Mesilasema toitepiim” (ID Salong, Tartu)

Ants Tosin “Ajaneelud”(Tallinn, Jajaa)

Ants Tosin “Luigelend”(Tallinn, Jajaa)

Ants Tosin “Sygisnostalgia” (Tallinn, Jajaa)

Ants Tosin “Tunnete krahh” (Tallinn, Jajaa)

Jaan Tooming “Huum” (Ilmamaa, Tartu)

Ello Truu „Oma tuba“(Tallinn)

Toivo Tuberik “Vahtrakuller”(SE&JS, Tallinn)

“Tydruk, kes sa teretasid vaime” (Hea Laps/Eesti kirjanike liit, Tallinn)

Maimo Tyyr “Minaringid II” (Pärnu)

Marie Under “Laternaks mu enda syda”(Tänapäev, Tallinn)

Marie Under “Lauluga ristitud” (Tänapäev, Tallinn)

Marge Unt “Aeg päevapärleid pillutanud tuulde”(Tallinna raamatutrykikoda)

Martin Vabat “Mina olengi kirjandusklassik” (Värske Rõhu raamat, Tartu)

Hanno Valdmann “IXQ” (Verb, Luige)

Liidia Vann “Kogemuspiirid”(Tallinn)

Heiki Vilep “Mind oli kaks” (Vilep & Vallik, Tartu)

Kaspar Vusser “Vusserduste võnked” (Sotapota, Tallinn)

Ylo Alo Võsar “Betti Alverile taevatähtedesse”(Talisman, Viljandi)

Ylo Alo Võsar “Kingitakse kristalli”(Talisman, Viljandi)

Wimberg “Kärppsed” (Jutulind, Tallinn)

Valik luuletõlkeid

Claes Andersson “Kylm on, tuli lahti”(Ninniku, Tallinn) 

Vjatšelsav Ar-Sergi “Öö niit” (Väikeste rahvaste suur kirjandus, Tallinn)

Hans Magnus Enzensberger “Tõmba sobimatu maha”(LR 33/2006, Tallinn)

Hölderlin „Kus aga oht on, seal kasvab ka rohi ta vastu“(Verb, Tallinn)

Attila Joszef „Raudtee ääres“(Tallinn)

“Kiirus vaikuse sees:luulet yheteistkymnelt maalt”(Eesti Raamat, Tallinn)

„Kuum öö“ (Kirjastuskeskus, Tallinn)

“Laulan oma rootsi laulu”(?)

Mush Nadii „Paljajalu“(Kirjastuskeskus, Tallinn)

„Saalomoni oodid“ (Kirjastuskeskus, Tallinn) 

Saalomon. Laulude laul. (Loomingu Raamatukogu 34/2006, Tallinn)

Sergei Matvejev “Ma kandun mööda Linnuteed” (Väikeste rahvaste suur kirjandus, Tallinn)

“Mäetipp järve põhjas”(Tänapäev, Tallinn)

Shiban Viktor “Toominga vari”(Väikeste rahvaste suur kirjandus, Tallinn)

Tóth Erzsébet “Valge linnuga”(Eesti keele sihtasutus, Tallinn)

Valerio Magrelli “Luule DNA”(Koma, Tallinn)

Albert Vanejev “Kylmund pihlamari”(Väikeste rahvaste suur kirjandus, Tallinn)

„Vanakreeka kirjanduse antoloogia“(Varrak, Tallinn)

Pjotr Zahharov “Kolmanda silma avanemine” (Väikeste rahvaste suur kirjandus, Tallinn)

Huhh…korra elus võib sellise Augeiase tallide puhastamise ju ette võtta, et näha, mis meie kirjutuslaudadel kõik toimub. Veidi veel ja kogu loetu oleks juba tundunud yhe ja sama sogase luulevoona, lõputu trykimustast täidetud paberina. Mahu tõttu jäi mõnigi erijoon märkamata ja hinnanguid tuleb arvestada lähenemisväärtustena.

Eesti 2006 on pisut luulehämar aeg. Näiliselt ilmub raamatuid väga palju, räägitakse, et luuletamine olevat noorte seas popp, toimuvad festivalid, tõlgitakse jne. – kuid lähemalt vaadates tundub, et on mingi hulk kinniseid mänguvälju, kuid väga vähe sisuliselt värsket. Väljaantud teoste hulk tähendab majandusolude paranemist, ei eriti muud. Kirjastamise vabadusega ei seltsi avaldamisvastutus, vaid edevus ja seepärast on huvitavat lugemist suht väike osa ilmuvast. Toimetajate ja tsensorite puudumine, tekstide netti riputamise ja raamatu trykkimise vabadus tähendab rohkem juhuluule vohamist. Lugejalähedust taotlevad kirjastajad võiksid mõelda “Väikse luuleraamatu” tyypi taskuväljaannetele. Luksusköites tellised (Under), elegantsväljaanded (Alver) ja sentimentaalsed teemakogumikud, hästi myyv riiulite rakskeahurivägi on vormilt vaimuvõõrad, väikekodanliku ammendavuse, klassikalisuse ja usaldusväärsuse pretensiooniga. Need ei soosi avastamist ja lähilugemist, raamat taskus hulkumist, jõe kaldal, pargipingil ja metsas maha istudes uurimist, mis osa eesti luulet palju lähemale toob. Usun, et neid loetakse leigemalt ja vähema syvenemisega. Selliste mastaapide jaoks pole aega. Jäävad kultuursuse tõestusena tolmuma. Neis on kunagi elu mõõtnud autorid kuidagi monumentaalselt passiivseks paisunud – eriti Luik, kes veel hästi meeles. Tema raamatus  paistis praegu kõige huvitavam kogu “Ole kus oled” materjal, kus ta luule äärmused -  kristalne plikalyyrika ja hämar neiumystika ning edasi aina suurduv yhiskonnatunnetus ja „Eestimaatamine“ olid leidnud võimsa balansi ja synergia. Tundub, et yhiskonna muutusega toimus vahepeal ka mingi ajude äravool luulest – vähemalt sel aastal kogu avaldanuid uurides paistab, et rõhuv enamus on kerge kivikirmega eakad ja vormuva kogemusega verinoored. Täisjõus mehed-naised on suhteliselt vähe esindatud. Mida kõike ei pakuta luule pähe ja milliste pretensioonidega. Klannilisus on poeetilist polyloogi häirinud, luulepildi lõhkunud yksteist ignoreerivateks osadeks, kyllalt suletud seintega skene´deks, olgu see virtuaalsete kogukondade, linnade ja koolide luuleklubide, mingi ideoloogiaga almanahhide või literaatide seltskondade tasemel. Igal pool on omad staarid ja paariad, yksteist tyhistavad kategoorilised seisukohad ja ignoreerimised. Kuulates prof. Vincent Leitchi ylevaadet samas seisus, selge tsentrita, räpp- ja kodukoha- ning improviseeritud slämmluule pealetungiga, kildkondlike promoarvustustega, ylikoolide creative writingu verevaestele võsukestele trääsa näitava, popkultuurilisi elemente julgelt integreeriva ameerika luule kohta hakkas tunduma, et see killustunud olukord on midagi ajaomast. Erinevad stiilid, maitsed ja kirjutusajastud elavad sama riigi territooriumil, aga täielikult yksteisest teadmatuna ning mööda. Kusagil peades, läptoppides või laulutekstides (näiteks arhailise improjõuga rahvalaulik Lauri Õunapuu, Indigolaste Tom Valsberg, peale kasvavad räpparid – Loogilised Poisid, Metsakutsu, Skazo jt.) võib olla puhast tunnetust, millest trykivalgus midagi ei tea, aga rohkem on seal vist kitsaste reeglite järgi kirjutamist. Muidugi loevad anne, töökus ja sõnatundlikkus, aga oleks juba aeg jätta see kirjutaja esmane edev illusioon – “mina avaldan, mina säran, mind kiidetakse”. Nagu kogu oluline looming, on ka ykskõik mis stiilis tõeline luule osa yleinimlikust kommunikatsioonist, kus teie fyysilisel isikul ei saagi olla määravat rolli. Tuleb end natukegi kõrvalt näha – sellest sõltub teie kirjutuse tase ja see, kas see saab kellelegi muule korda minna. Vähesed ulatuvad ringkonna ja vanuse tingitusest yle. Ega minagi suuda tõusta täiesti väljapoole oma vaimset kuuluvust (mis pole õnneks yheselt erakkondlik), ning mu pimetähnid on tähelepanelikule lugejale ka näha. Olen samuti yks solipsistlikuvõitu rakuke selles eneseteadmatus systeemis. Viimastel aastatel „korralikust“ eesti luulest rohkem hiina ja jaapani tõlkeid ning eesti rahvalaule lugend, ning sellelt taustalt sisenen praegusesse poeesiapilti nagu keskmiste eelteadmistega kosmonaut tundmatu planeedi atmosfääri. Iga otsinguline praktik on paratamatult valiv ja paljugi suhtes ketserlikult meelestatud. Praegune luule tundub paljuski “mina” kylge aheldatud, kunstipäratsev või mitteolemuslik, paljud kirjutamisvõimalused unaruses, kuid yritan sallimatusi mitte liiga teravaks ajada. Teistsugune ei tähenda iseendast halba. Ideaalis tuleks  vaagida iga autori luulepäritolu põhjusi, sisemist yhtlust ja seejärel leida lähimad kaaskirjutajad. Mõni on tugev traditsiooni, mõni seltskonna, mõni enese jõust. Huvitavat pole vähe, aga... Absoluutne kuulmine kirjanduse vallas pole paranenud. Yksikuid lubadusi pakub päriskirjanduse lävepakk Värske Rõhk ja sait poogen.ee. Ka tundub, et paljudel kirjutajatel polnud kogu koostamiseks aega võetud, et olemasolev visati pauhti yhte faili ja kyljendati ära. Kirjanike Liidu juures kyll on konsultant, kuid see ei korva laiemat võhiklikkust ja stampe. Mõnesid asju tuleb kogeda või märgata eellaste eludest. Mingi poeetiline kuulmismeel peab olemas olema, tehnika ja koostamise nipid omandatakse aja jooksul. Värsisepad vist ei aima, mida tähendab viletsa või pooliku luuleraamatuga välja tulek. Viitan võrduse kaudu ihulisest maailmast – umbes sama häbistav, kui erektsiooni lakkamine mõnedel teistel olulistel hetkedel. Hingelised vajakud, edvistamine, konventsionaalsus, tuimus ja rumalus on luule puhul eriti peopesal. Debytantide loosunglik kasvufaas ja harrastusluule siirus on oma teraapilise efekti, suurte sõnade ja siseringi vihjetega on midagi muud. Ja debytante on nii palju, nagu neid ei mäletagi ning nende nende yldine tase on hea, lootusi kergitav. Mitmed neist näivad suunduvat loomuliku ja ymbrust märkava luule poole. Naivistid ja lobisejad oleme mõneti olnud kõik, ärgem pangem seda siis algajaile pahaks. Minu  praegune teravik suundub rohkem lodevate ja rutiinsete “professionaalide” vastu. Kui nemad, praegused tegijad ei ole sirged, vastutusega ja hoolivad, ei mõtle läbi seda, mida avalikkuse ette saata, võtavad oma rolli liiga kitsalt, siis läheb kasvav põlv neist lihtsalt mööda. Paljudel on oma nišš, kuid keegi pole asendamatu. Positsioon ja auhinnad ei loe siin õieti mitte midagi, sest nad peegeldavad yhe või teise seltskonna hetkelist arvamust. Luuletajate ja kogu loomingu puhul alati õhus yks rajajoon. Kui palju nad esitavad luuletaja rolli, olles selle endale mingi prestiiži või ambitsiooni pärast võtnud, salapäratsevad ja promovad end jne. Või palju nad on luuletajad algupäraselt ja loomulikult, on ise osa nende ymber ja sees toimuva ilmselgusest ja vältimatustest, kurbusest ja ekstaasist, kanduvad keele syvakihtides kaasa suure saladusega, mida yks inimene nagunii ammendavalt sõnastada ei suuda. Pluralism ja võimaluste kõikelubavus ei kahanda algupära tuntavust või olematust – tasemevahed jäävad nähtavaks, nad on olemas selleski ajalõigus. Ja mõista, millistest algallikatest luuletaja vaim ja sõna toituvad – on need tunded, epateerimine, keelelised nõksud, kultuursus, tõlgendused, ideoloogilised rõhud või midagi muud – on mõista selle kirjutaja tugevuste või  nõrkuste lähet. Sealt edasi saab vaagida teostuse yksikasju. Juba hulk aega vaevleb yks osa eesti luulest nihilismi ja suvalisuse käes, olgu selle põhjusteks kirjutaja isiklik kibestumus, epateerimine, rasked olud või alkoholism. Skaala teine ots suubub hermeetikasse ning roosasse romantismi. Äärmusi tunneme tyytuseni, keskpaiga sulamid on põnevamad. Lootustandev nähtus on ka lyhivormide mitmekesistumine. Luule marginaalsuse tingimustes jääb nähtavus- ja kajastuspiiri taha yht-teist huvitavatki. Ka väiksemate raamatute taga tuleks märgata inimesi – paljud neist on seda väärt. Kui tuua võrdlus spordist, siis kehakultuur pole kyll nii mänguline, kui rekordijaht, aga treenija ihu hariv (luule puhul hinge kergendav, fantaasiat aktiveeriv, väljendamist õpetav jne.) ja seeläbi vajalik ometigi. Hea oleks, kui luulet mõistetaks võimalikult mitmekylgselt ja metodoloogiliste, ideeliste või kildkondlike konfliktide asemel leiduks nõtkemat kaasamõtlemist ja ootamatuid mõistmisi.

Tõlkeluule 1 – Muinasvarade ylevaatus

Tulnud on telliseid, nagu „Maailma luule kuldne klassika“, „Suur valmiraamat“, ning taastrykke  - Byron, Beranger ning Tagore kolmikkogu, mis sisaldab ka seni rariteetset, 1977 Roomas trykitud „Puuviljapõimu“. 

Netiajakiri Ninniku number 8 pakub maitseproove mitmetest 2007  ilmuvatest väljaannetest („Ameerika luule antoloogia“ autorid, Dante „Jumalik komöödia“ jne.), Jaan Puhvli ning Amar Annuse koostatud „Muistse vihiku“ ja muudki huvitavat. Selle ajakirja ymber koondunud kollektiiv teeb loovat täppistööd edasi. 

Nõtke, arhailise ja samas lihtsa keelega polyglott Annus on syyria keelest vahendanud ka ylemlaululiku tooniga, aga varasemad „Saalomoni oodid“. Sobiva paarilisena ilmus “Laulude laulu” tasakaalukas uustõlge Vello Salolt. 

Olulisim tõlkemonument on kindlasti Janika Pällu koostatud ning kuldtõlkijate aegade jooksul vahendatud „Vanakreeka kirjanduse antoloogia“, mille luuleosa retoorilist jõudu, eepilist kestvust, irooniat ja meelust võiks enda peal katsetada iga ses vallas intelligentsi poole pyydleja.

Rein Raua tõlgitud haikuantoloogia “Mäetipp järve põhjas” on mu jaoks möödunud aasta koduseima tunnetusega tõlkeraamat, sõnatäpne, targalt kommenteeritud ja Asko Kynnapi poolt kaunilt kujundatud nagunii. Kuid olukorras, kus seda lyhivormi on mujal maailmas viljeldud ja nihestatud juba aastakymneid ning siinsed harrastajad teist kohalikku haikuantoloogiat kokku panevad, ootaks stampide vältimiseks hõlmavamat valikut, variatsioone, nyansse (varane koomiline haiku), ning arendusi (uuema aja euroopa-mõjulised avangardsed eksperimendid ja tänased leiud), mitte ainult kanoonilisi palu konnast ja kirsiõitest. Hea suhtumusliku kontrasti annavad kasvõi Ilmar Laabani haikud Akadeemias 12/2006.

Veel yhe huvitava lyhivormide valiku – varalahkunud, boheemliku ja vastuolulise 6. dalai-laama Tsangjang Gjatso (1683-1706) “Nukrad armastuslaulud” on vahendanud Linnart Mäll. Need napid, kohati koanilikult mõistatuslikud, kohati lihtsa parallelismiga nentivad ja melanhoolsed mõtteterad lasevad endi yle mediteerida kyll. Tiibetlannade pildid lisavad meelelist ja puhastavat dimensiooni. Mällu omaloodud terminid muudavad mõne salmi (lk.66) raskepäraseks, aga enamasti valitseb napp selgus, millega tuleb kaasa kommentaarides visandatud liigutav elulugu. Nooruki kohta kirjutas see romantiline tulku head ja isetut luulet.  

Tõlkeluule 2 – Euroopa ja mis sealt leida

„Laulan oma rootsi laulu“ on Silvia Airik-Priuhka isiklik tõlkevalik svenssonite luulest, mida kahjuks lugeda ei jõudnud.

Soomerootsi uuslihtsuse esindaja Claes Andressoni kuut kogu koondav valimik tundub liiga mahukas ja suvapudemeid täis. Tal on palju originaalseid arendusi ja valusalt realistlikke tähelepanekuid, aga murtud ridadega ja väga väikses kirjas hirmpikalt arutlev proosaluule on natuke väsitav. Valimatu tõlkimine vähendab paremate palade mõju. Omal maal on mehe staatus ilmselt vaieldamatu, kuid eestlaste jaoks oleks Kaplinski ning ta tõlgitud Tranströmer paljugi sarnast nagu juba sõnastanud. 

Tõlkehiid Mati Sirkli selle aasta värsipanuseks on hoopis syvakommentaaridega ja keeletundlik Hölderlini „Kus aga oht on…“. Selle vallandava ja paljusid mõjutanud autori kohta on patt paari lauset pillata, seepärast olen tema koha pealt vait.  

Arvo Valton on teinud ära suure töö soomeugriliste kultuurikontaktide alal, ning ka hõimurahvaste luule ja proosa eesti keelde edastamisel. Laulude ja mytoloogia kaudu huvitavad need rahvad mindki. Neile tuleks mõelda ja neid aidata, aga kas just sellises vormis (tegu on vististi pigem venekeelsel vahetekstil baseeruva kaudtõlkega) ja sarja-mahus? Meil trykitud Prokopi Javtõsõi neenetsikeelne raamat tundub palju arukam samm. Muu on natuke nagu Juhan Liivi tõlkimine suahiili keelde - tähendusnihked ja sisukaod on paratamatud. Yks asi on missioon ja inimlik soojus, teine tõlkija luuletunnetus, vahenduse resultaat ning see harrastuspoeesia ja uuema rahvalaulu vahel vaid tingimisi olemas olev koht, kuhu need riimtõlked meie luuletaustal asetuvad… Teisalt on seal looduslapselikku intellektuaalset syytust, mis võiks ravida verbaalsete ristsõnamõistatuste tegijaid ja kõlvata paatosega folkrocki bändide laulutekstideks. Lennuka lasteraamatukujundusega sarjas “Väikeste rahvaste suur kirjandus” on juba hulk teoseid ilmunud. Udmurdi Pjotr Zahharovi “Kolmanda silma avanemine” sisaldab mõneti seda, mida ootame – (oma)mytoloogilisi ekskursse, uuema rahvalaulu intonatsioone, hõimutundeid, kyladekadentsi ja pisut ka rämedaid toone. Andekas mees. Zahharovil on rikkumatu, kohati yllatuslike kokkupanudega kujundikeel, mida oleks siiski mõeldav vabavärssi vahendada. Teine udmurt, agar etnofoturismi teoreetik professor Shiban Viktor on esindatud koguga “Toominga vari”, mille meeleolu meenutab kuuekymnendate alguse kassetlasi või Jesseninit. Laululisele lyyrikale tuleb lisaks valus rahvuskysimus ning enesetunnetust ehitavad folkloorimotiivid ja koolilapselik looduslyyrika. Kes teab, ehk haakub nende kolmanda rahvuskaaslase Sergei Matvejevi (“Kandun mööda Linnuteed“) jõuline tundelisus ja maksimalism praeguste eesti räpi lyyrilisema tiivaga. Neljas tegelane, Vjatsheslav Ar-Sergi (“Öö niit”) on täis euroopalike ning rahvausundlikke allusioone, siit seltskonnast lähim Zahharovile. Viienda udmurdi, noorukese Mush Nadii aval, minevikuvaimustuses ja armujanuline lyyrika sarnaneb nii esmaõhinas Kristiina Ehina kui praeguste pehmemate alustajatega. Komi Albert Vanejevi “Kylmunud pihlamari” olevat vormimeistri töö. Lugedes meenuvad vaheldumisi koolide kirjandusvõistlus ja Ridala ning muu siurulik romantism. Valu oma rahva saatuse pärast on ehe ja mõnedes tõlgetes saavutab Valtoni värsistusoskus ehk parimad tulemused. Ning meil on ka enam kui 700-lehekyljeline  „Kuum öö“, valik soome-ugri rahvaste tänapäeva luulet. Yhesõnaga, huviline võib s-ugri rahvaste luulest saada lausa pisiasjalise pildi - detailsema kui enamuse suurrahvaste loomingust – iseasi, palju sealt tõepoolest kylge võtta on. 

Põhjamaade luulefestivalide valimik “Kiirus vaikuse sees” sisaldab luulet yheteistkymnest põhjariigist, on pisut ebayhtlane, aga kirevuses muidugi huvitavaid leide pakkuv.

Ungarlanna Erzsébet Tóth´i “Valge linnuga” pakub tihedat ja mitmekesist lyyrikat, mis meie tundelise naisluule traditsiooniga hästi haakub. Varane ekspressiivsesse ja haprasse häälde lisandub hiljem ka kähedaid ja kaduvuslikke toone. Tóthi naiselikkus on pisu temperamentsem, eepilisem ja otseytlevam, kui Kareva. Tiiu Kokla on tõlkinud maitseka valimiku.

Teise madjari, proletaarse põhiheliga vaese inimese raiuva elutõe valgustaja Attila Joszefi „Raudtee ääres“ tõlkis meile Ellen Niit.

Maarja Kangro ja Kalju Kruusa on toime pannud hulga kongeniaalset sõnamikroskoopikat, vahendades oma keeleliste ja poeetiliste vaadetega hästi sobiva Itaalia uuema luule klassiku Valerio Magrelli “Luule DNA”. Tähtis on see kogu juba võimaluste viidana, olleks heaks tasakaalustuseks vemmalvärsile ja kaprealismile. Magrelli ei pysi ykssama - semiootiliste syvikute juurest läheb haruteid huumori, lihtsa inimlikkuse ja veel päris mitmetele radadele.  

Hans Magnus Enzensbergeri “Tõmba sobimatu maha” on mu  jaoks tugevaim nyydisluule tõlkeraamat. See mees on terava analyytilise mõistusega, mitmekesine ja vaimukas, gottfriedbennilikult paljastav ja elutervelt kyyniline. Ta luuletuste struktuurid on ebatavalised ja Maarja Kangro tõlge elab-hingab autoriga yhes rytmis.

Uudisosaga koondkogud ehk kes milles tõhusam

Kerge lisana 20-30ndate luuleloole on meil nyyd lugeda venemaa eestlase, proletaarsuse ja lyyrika vahemaadel liikunud ning Ain Rannaleedi nime kasutanud mehe luuletused. Valimikku saadab prof. Ants Salumi faktitäpne ja sisseelamisega kirjutatud järelsõna.

Meie kirjanduse suur minevikustaja või pidevuse hoidja, kõrgstiilse riimluule viimane mohikaanlane Indrek Hirv mängib oma kogukoostamise klaaspärlimängu ikka edasi. “Surmapõletajas” on peale vana kooli klassikaks saanud, muudetud rõhkudega materjali ka kimbuke uuemaid, “Liblikate õhkkerge vere” järgseid, selle taotlusi jätkavaid, enamasti nappe tekste. Erinevalt riimluulest, kus tungiv minalisus synnitas meeldejäävaid ja monumentaalseid kujundeid, hakkab see joon ning ka konstrueeritud kujundid lyhivormi puhul piirava ja õhukesena mõjuma. Kaldun arvama, et lyhivormide syvima tee on praegusele maailmakirjandusele ette näidanud Jaapan, sealt hargnevad paljud variandid. Hirv on kas alles vormi syvenemas või seal avanemiseks liiga euroopa modernismi korrastatuses ja kujundimoodustuse loogikas kinni, nagu enamik lyhidust viljelnud eestlasi. 

Hando Runneli „Viru veri ei värise“ sisaldab peale klassika ka kolme tsyklit koondpealkirjaga „Loitsud“. Need on mõni kord päris sygavale minevad, esseistlikkuse ja tähendussõnade vahel liikuvad mõtisklused vaimsete väärtuste kriisi ja kultuuri suurkujude yle. Aluspõhi on õige ja loomulik, aga vahel ilmuvad „programmiline headus“ ja kõrge retoorika hakkasid mulle meenutama valimisliitude lubadusi ning seda, millest Õnnepalu oma kunagises essees “Hea” päris selgelt kõneles. Ei teagi, kas olen kyynik või kuulen isamaalisi asju paremini pisut lihtsamalt öelduna. Muus laadis („Mõistatused“, „Sinamu“) on Runnelilt viimati päris tahedat lugemist tulnud.  

Kadunud muhemehe, arhetyypse boheemi Ott Adreri “Luule synnib kus synnib kui synnib” koondab põhiliselt suurtele kirjutatut ja luulena avaldatud laulutekste. Siin on riimilise rahvalaulu jätku August Sanga ja eriti Jyri Ydi rööbastel, virtuoosselt sujuvat, aga ysna mõttelõtva värssi, inimlikku soojust, kõrvaltvaateid ja sõnamänge, lõpus ka tumedusi ning ajakriitikat. Tundub, et Arderi pysivam panus on mujal. Siinsetes suurtähelistes, lastele mõeldud luuletustes ta otsekui vabaneks pyydest tark ja sygav olla, viskab head huumorit ja loob pädevamaid pilte, ning mitmele põlvele pähe kulunud laulutekstid annavad tugevate meloodiliste fraaside popiliku keele ja ytlemislusti teatepulga yle tänastele rock-libretistidele, sealhulgas tema vaimsetele poegadele Contrale ja Jaan Pehule. 

Noor(emat)e debyydid

Verinoorte luuletajate kogumik  “Tydruk, kes sa teretasid vaime” sisaldab 16 enamasti teismeeas kirjutajat ning on täiesti võrreldav kunagiste “Nooruse”  esimeste trykiproovidega. Siingi valitseb naiseaimukeste lyyriline eneseväljendus, tunded ja looduspildid (Kadi Soop), poisid on pigem trotslikumad ja mõtisklevamad. Laulutekstilikkus ja kohmak klassikaihalus on sama. Keelenõtkust leiab ka: kryptikat ja võõrsõnade yledoosi (Viljo Kivisild), lubavaid rollimänge (Maario Essa) ja selgemat sisekypsust (Märt Lauks). Aga poisid on ka vanemad. Lootust kirjakunsti syveneda on paljudel vaimuteretajatel. 

Vägagi mitmekesine on ka MTY Zapakazz poolt netis korraldatud ja professionaalidest koosneva žyrii poolt auhinnatud luulevõistluse viisaastaku saak “Läbilõige”. Järeldusteks natuke liiga napi materjaliga kirjutajate seas on juba koguni jõudnuid (Pehk, De Sixtus, Tui Hirv), netiluuletajaid, romantikuid, mässajaid ja veel mitmes stiilis tuleviku- või minevikulootusi.

Kaspar Vusseri “Vusserduste võnked” vastab pealkirjale. Autor on enesekeskne, lugejat yha uute portreedega pommitav ryblik, kellele meeldib sõnadega mängida ja endast luulelavastust luua. Tulemus kandub vanemale koolieale mõeldud  kraami või 80ndate poplaulude vabavärsiliste versioonide kanti, on yldsõnaliselt helge ja irooniavaba. Kunstiliste surnumatjanägude taustal on päiksepoiss hea vaheldus, aga sel surfamisel napib sisu. Pilk nabalt lahti!

Ene Puulmani “Unenäod” kannataks justkui selle all, et poetess libiseb luuletustest läbi liig kergelt, poindini jõudmata. Sooritustest vabaks!

Ello Truu kogust “Oma tuba” ei õnnestunud lugeda muud, kui Raamatukoi saidile yles pandud demoluuletus:”Mul on mu päris oma tuba/kus rahu jätkub kamaluga/ja halvad mõtted ukse taha/kui mustad saapad jätan maha.” 

Verner Keen ja tema “Tiib” – kaunishing sygisilmade ja vanalinna taustal. Õrn, pehme ja eakohane, tydrukuile vist hingeminev. Kui vaadata läbi räsitumate silmade, siis suurimaks probleemiks on siin, kuidas rääkida neist asjust ilusti ja oma mõtetega, aga ilutsemisse langemata. Ytlen koos Poundiga: Make it new, man. Tulgu või emo.

Bööma “Sent”: pöörake pseudonyym tagurpidi ja saate aimu, millest raamat räägib. Eneseks saamise vaevadest, ja öömõtteist ja tundeist, millest me kõik nii ehk naa teismelistena puudutatud saand. Õrn kasvamise iga, kus luule on esmalt hingepide, kestab veel. Annet on, vaatlemine ja arutlemine käib. Olgem siin usaldavad ootajad ja andkem autorile kasvuaega. Eri aspektidest kehtib see lause pea kõigi tulijate kohta.

Tahaks kiita, aga autorid ei lase – kogumik “Tekstilääts. Mesilasema toitepiim” lõi rohkem proosaga. Luuleosakonnas oli sõnasalatite lahjem valik, kirja pandud oma avangardsusest ja uudsusest joobunud seisundis. Aga andeid kumas sellegi illusiooni tagant. 

21 autorit koondav “Eesti räpptekstide kogumik” on tänuväärt algatus, samm spontaansuse ja noortelähedase keele poole. Hiphopi kui väljendusviisi väärtus on minu jaoks hetke kajastamine, impro, flow ehk teksti voolavus, uued rytmid ja riimiskeemid ning vaimukus või teravus, mida pidada edustama sõnakate kaakide võisturäppimised. Selle yhiskonnakriitilise subkultuuri arenedes ja vaimsuse syvenedes võivad neist saada uued lauluisad, tänase linliku riimkroonika edasitegijad. Kuid suulisest kirjalikuks minekut ei kanna verinoor traditsioon – eesti hiphopi nähtavam algus toimus vist Cool D esimeste katsetuste paiku 90ndate alul - veel täiesti välja. Siin on puberteetlikku lahmimist ja tundeluulet, mida kohtab igal kirjandusvõistlusel. Räpiteksti maatriks ja korduvad väärtushinnangud joonistuvad välja kyll. Avatud mikker ei loe, kui suurt midagi öelda pole. Ja need, kel on – G-Enka, Tommyboy, Kozy, P2ts, Chalice, Cool D ja veel mõni – on räpi-sildist sõltumatud isemõtlejad, päris erinevate väärtuste ja stiilidega riimivanad, keda saab tulevikus loodetavasti veel avaramatena lugeda. 

Andrus Elbingu “Siin Beebilõust, tere!” laseb ennast määratleda kriminaalse räppluulena, mille läbielatud ohtlik linnapilt ja ekspressiivne vanglasläng muudavad suure osa karmide räpparitena esinejate juttu ebausutavaks. Osa tekste toimetab seal, kust kultuur harva kirjalikke teateid saab. Ehe metsikus ja sööstvad riimid on loomulikult teretulnud ja soov areneda õige. Ta näeb juba pisut suure kriminaalse ringkäigu põhjusi. Mingid vaimsed piirangud on esialgu veel peal, aga Elbingust võib teemaringi avardudes saada Teise Eesti hääl ja valus sostsiaalkommentaator.   

Toivo Tuberiku “Vahtrakuller” on keskealise debytandi loodusmotiividega põimunud armastusluule. Tuntavalt laululine, keelelt mõneti arbujalik ja noore Mathura laadis. Unistamisaldis, vahel riimimänglusse ja pateetikasse takerduv. Kristel Luige illustratsioonid on suurepärased.

Kaia Leht´i “Sala sosistan ma” sisaldab nappe, ehk kergelt Ridalast ja romantikast puudutet, aga lihtsuses mõnikord päris mõjusaid pihtimusi. Inimeste lähenemised ja kaugenemised on looduse taustal tundlikult kaardistatud. Hea maastikutunnetus on meil paraku harvaks jäämas - seda toredam on kohata harrastuspoetessi, kel see yldinimlik soon lahti.

Meie lyyrilise loodusfoto tipptegija Ingmar Muusikuse fotoalbumi “Peegeldused” napid saatetekstid lubavad end samuti vabavärsiks pidada. Muusikus liigub rändurina aastaaegu ja pilte registreerides ning yksikuid mõtteuide pillates Ridala, Jyssi ja Õnnepalu kehtestatud ruumis kohati päris sõnatäpselt:”Veed voolavad lumedest välja. Valguvad ilmatu suurde kaussi/ milles seisavad puud, pisut nõutult, varbad märjad”(lk.84) Visuaalset ja verbaalset andekust ma siin ei võrdlegi.

Eliina Kortsu “Lööklaused murravad metsi” on keeletundlik ja mitutkarva, arukalt lyyriliste meeleoludega veidi segaduses debyyt. Keel kannab ilmselgelt. Probleemid, erk seostamine ja eeldused selgusele jõuda on olemas. Hetkiti juba ka oma hääl. Kui ainult autor vahel nii pingutatult intertekstuaalne, vingelt kujundlik või juhuriimiv olla ei pyyaks. 

Carolina Pihelgase kogu “Sõrmemuster”  kannab pastelne, noorust tasakesi registreeriv ja mõtestav, kergelt melanhoolne ambientlyyrika, meie poetesside pärisvara jätk. Maastikud, reisid, põlvkondade seose kysimused ning napilt öeldud tunded on nende piltide kangasteljed. Vaatame, kuhu tee teda edasi viib. 

Indrek Koffi “Vana laul” yhendab endas lyyrilise kontseptualismiga Kristiina Ehini ja Kaplinski mõjud, vaagides yhe motiivi luupides, suudluskeskselt, hoogsa romantikaga justkui läbi kogu inimese elu. Lihtsus ja siirus on iseenesest soojad ja toredad asjad, aga meelde ei jää siit eriti midagi. 

Krista Ojasaare “Hommikused unenäod” liiguvad rahulikult ja keeletundlikult oma muinasjuturadadel. Ääripidi on see raamat lapselik, multifilmilik (tsykkel “Maopyydja”) ja ootel. Täieline impressionismus. Looduspildi yhes nurgas on tavaliselt kuu. Vaatlevana ja kerget kiiksu keeravana (tsyklid “Päikesetrummid” /tolle lõpupool/ ja “Vaikus ”) ongi ta ehk kõige huvitavam. Romantikapisik ei pääse myrgeldama ja tundeid ega meeleolusid ei  paisutata yle.

Chrystali “Saar” on noore avastaja lyhike, aga igati lootustandev debyyt, kus ulmetaustaga segunevad psyhhedeelsed motiivid ja siiras, otsinguline religioossus. Tekstid ei taandu enamasti mingite noorluule levinumate teemade ja tyypide alla. See kosmopoliitne laad võiks avardudes hakata kirjeldama harvade tajuseisundite yksikasju ja saladusi. 

Svea Söödi “Harjumus armastada” on sylem avalat naiselikkust - hellust, looduslähedust, suvepoolsust ja and(u)misrõõmu. Taustalt kumab ka muid kogemusi, aga siinne valik rõhub positiivsusele. Lugemisel võikski vast raviv toime olla. Sydamlikud argidetailid taskaalustavad new-age´ilikke allyyre. Vaid mõni nurgake kumab mu jaoks natuke roosakalt. Aga Söödi keel on hea napp ja ta seatud siht igiõige. Sel teemal on lihtsalt pagana raske stampi langemata rääkida.

Tui Hirve “Õli lõuendil” näitab mitmeid arenguvõimalusi. On nii linnapõhist elulaadikriitikat, maapilte kui kunstipreesterlust, nii saledat riimi kui proosalist vabavärssi, flirtivat manerismi kui lõikavat lihtsust. Õnnestumisi paistab mitmelt poolt, ykski laad pole veel välja arendatud. Keeleline ja hingeline vundament luule kirjutamiseks on juba geneetiliselt olemas, edasi oleks vaja isepäiseid valikuid.  

Mae Mets on avaldanud kauakypsenud raamatu “Pyhapäeval on reede”. Huvitavaim on seal ehk tänases päevas harv looduslyyrika, mis läheneb paljudele meie klassikalistele maastikukuulatajatele, kaotamata ometi oma elamuslikku otsa ja sydameseost käest. Puhas toon ja nõtke sõnastus mõjub praeguses rabelevas ajas hästi, tundeamplituud ulatub traagika varjundeist (lk.33), kuni kelmi eneseirooniani (lk.44, 65), puhvis dekadentsist ja vemmalvärsis ajakriitikast kuni koondund mõtteluule ja tasase kaemuseni. Mitmel pool (lk.11, 77) jõuab ta värske ja peene kujundini, kohati on mõned värsid liiga hoolikalt tehtud ja minatsevad. Valik võinuks olla väiksem, aga huvitavat leiab siit mitmele maitsele.

Kaupo Meieli “Polygrafisti käsiraamat” lisab luulepilti kontseptuaalse joonekese, täpselt klisheerit ja laotud parasjagu vaimukat op-kunsti, nii teoretiseerimist, jooniseid, argi- ja antiluulet, mille mõtteks näib olevat ajaloolõpulik nihestus ja trykikunstile ylimuse omistamine. Seos koostaja Kivisildniku vana metoodikaga, Luugi ja kontseptualismi kaanoniga on olemas, kuid mitte määrav. Hästi tehtud. Meiel trykkis debyydi kohta yllatavalt tihedalt kokku hakkava asja, kuid lugedes on sel konkreetsusel ka omad selged piirid.

Martin Vabati “Mina olengi kirjandusklassik” toimib esteetikat-Ylikooli põrpival ja õlut ylistaval taarapunklikul kombel parasjagu siiralt ja vaimukalt. Eriti rokivad “teadlaste” kommentaarid ja mõned joonistused. See on mässumeelsus, mis vahel meenutab meie parimaid (ärapanevaid või kehtestavaid) räpitekste ja vahel valiks justkui ylearu sõnu. On puhast pauerit (“Heaoluühiskonna unistus”, lk. 9,“Boreaalne prassimata pärimus”, lk.44) ja ka sõnupilduvat huilgamist. Kokku ylbe ja lootustandev esiletulek.

Andra Teede “Takso Tallinna taevas” on hea balansiga linnaluule, vaba metropoli ja taanilinna pateetikast, oma iga läbinägev, rahvarohkeis paikades ennast otsiv ja hetki jäädvustav.

On ka tyypilist: debytantide normatiivne Jumala-nöök ja vaimubeibelikud maitsevääratused.

Kuigi ta teksti veel täielikult ei valda, on Teedes vajalik jagu empaatiat ja tema  toonis mingit heale luulele omast tungivust.  

Meelis Oidsalu “Jumala kihvti luulekogu” avab noore nitšeaani blasfemistlik, kristlusemyrki sarjav retoorika, sõnateemaline orgia ja yksikud hypped väljaspoole targutusi. Suure osa kogust täidab armastusluule, milles on omapäraseid perspektiive. Suutlikkus olla mitmekesine teebki ta huvitavaks. Oidsalu on voolava keele ja märkimisväärselt hea kujunditajuga kirjutaja. Tal on juba õnnestunud lyhiluuletki. Kogu mahu tõttu langeb MO killurebimisse ja epateerimisse, aga see ju ta praeguse elufaasi kaasaanne. Ehk ka Johnny B. mõju. Lugeja mallaku oodata. Ta on huvitavam oma jaatustes. Tuhandes kord “rushdied ja õunapuud panna” pakub pinget vaid asjaosalisele endale. 

Mitmekylgselt andeka Maarja Kangro “Kurat õrnal lumel” on maheirooniline, poolkuivalt kirjeldav ja pisikesi, kergelt naturalistliku hõnguga argimytoloogiaid punuv. Huvitava loogika ja mängulise, subtiiterliku kõnetooniga, mis kõrvutatav Kirsti Oidekivi, Hasso Krulli, Kalju Kruusa ja Erkki Luugiga. Pilab kõrgluulet ja regivärssi ning zoomib pisiasju. Linlikult kontseptuaalsete looduskirjelduste sees oli mul pisut kitsas. Esikkogu ja poetessi puhul haruldasena on tal oma euroluule vundamendile toetuv, vaimselt kildu rebiv ja natuke teatraalne kirjutamisviis juba olemas, aga nyansikas keel libiseks justkui veel nähtuste pinda mööda, või on ta mu jaoks natuke liiga intellektualistliku andelaadiga.

Olin nii esimesi Jääääre fänne, (teadsin kõiki varaseid laule peast) kui ka esimesi pettujaid, kes seal boheemlikku naistemoosimist nägema hakkasid. Sestap võtsin InBoili “89” kätte segaste tunnetega. Et kas on ainult laulusõnade paremik rõhuvalt naissoost austajatele ja kuidas need sõnad aastaid hiljem ka kostavad. Aga ysna kenasti, oma hääl, mitmekesisus ja pooltoonid on olemas. Paljusid tekste vaadates ongi näha, kuidas Boil on nad lahti ja suuremaks laulnud, kuid hulk neist seisab ilusti ka taustalt kajava meloodiakuminata. Neutraalne, nentiv, erapooletuid pilte loov stiil päästab mehe targutamisest ja pateetikast, tundeluule pärineb eelkõige hingelistelt karidelt. Seal, kus võetakse arbujalikke maneere ja lugejaga flirditakse, olgu kommentaarides või põhitekstis, hakkab asi muidugi logisema. Aga autori inimlikkus, ta “hinge lendutung” suutis mu muusikuskepsise hajutada, selle eest suur tänu. 

Eelmisest aastaylevaatest jäi miskipärast kõrvale “Aega ei ole”, Eriti Kurva Muusika Ansambli solisti ning lavastaja “ingerlasest poluverniku” Sven Kuntu laulutekstide ja luuletuste kogu. Siin on tavalistest laulusõnadest rohkem sisu, eneseirooniat, arlekinaadi, nukrust, ajastutaju ja teravust. EKMA-l on häid tekste veel, jään ootama suuremat raamatut.

Hanno Valdmanni “IXQ” on mu jaoks ysna kodune lugemine – eakaaslasena näen seal 15 aasta vabavärsi muutuste jälgi. Kogu sidusus muidugi kannatab väljenduslaadide paljuse all ja põrpima mõeldud tekstid ei tööta alati. Tuntavad mõjud (dekonstruktivistliku aja Krull, Kaplinski) on põgusad, rohkem heideldakse oma elutunde selge väljendamisega. Välja selituv laad on napp, vahel nentivalt valuline, antiintellektuaalne ja marraskil. Nagu zen-budist, kes tunnistab oma kahtlusi ja illusoorsusest tydimust lihtsate, argiste, aga tihtigi huvitavalt kokku pandud sõnadega. Valdmann on osav triviaalsuse kasutaja ning loomupärane vaatleja. Oma kõneviis annab tunda, kaanekujundus tänavu parim.

Paavo Piigi “Kummuli linnad” on kompaktne ja tahe asi.  Selge peaga kriitilise kirjutaja tunnistus turumajanduslikust yhiskonnast ja enda raskustest selles. Mõõdukalt kyyniline (endagi vastu), teraste psyhholoogiliste sissevaadetega ja täpselt väljendatud. Mõtteluulet, mis pole targutav, on ikka hea lugeda, eriti kui jutul on tunnetuslik kate. Loodan, et Piigist ei saa ka kynismi ja kibetsemisega yle soolajat. Ta debyyt on nagu laks vastu hambaid - mõjub lyhidusest hoolimata.

Harrastajad  (Teise ja kolmanda nooruse taastulek)

a) Vana kool

Teeneka rahvaluuletaja ning laulutekstide autori Virve Osila kogus “Varjus” on sympaatne see usku sisendav, julgustav, lahendusi otsiv pilk, millega ta maailma vaatleb. Siin on nii arutlevat ja registreerivat vabavärssi, tankasid, kui laululist riimluulet. Ja mõned haikutsyklid, kus loodusleidude ja humoorika terviku (tsykkel “12 Q-d”, lk.63-65) kõrval leiab ka soorituslikku ja piltpostkaardilikku kraami. Tsyklid lõpetab ta eetikakysimustega tegelevate aforismidega. Inimlik soojus põkkub ses raamatus vahel kergelt kulunud väljenduslike matriitsidega, aga sest pole lugu. Elu yle järele mõtlema paneb kyll.

Ylo Alo Võsari raamat „Kingitakse kristalli“ jätkab varasemat kultuuritegelaste värssi vermimist ja sisaldab mälestusi koori- ja tantsujuhist Ella Kallasest, mäletatu pseudoregivärsis juhupoeese ja Helju Mikkeli huvitavat, ehk pisu alverlikku pyhendusluulet. Raamatu lõpetab Ylo Alo enda tihedalt komponeeritud tsykkel, kus peale rahvusromantika ja kergete sõnahöörituste on ka mingit vaikset, meloodilisse vabavärssi pyytud sisenduslikku ja nukrat tarkust. Võsari järgmine kogu „Betti Alverile taevatähtedesse“ sai yhtsem. Siingi on pealispinnal kunstipaatost ja suurkuju ees koogutamist, aga voolavates vabavärsilistes palades („Taevas tuleb…“, lk.9, „Hämarduma…“,lk.23, „Me ei rääkinud kunagi Liisast“ lk.43), rullub lahti hyva omamytoloogiline mälestusmaastik ja autori alveri-aastate allhoovused. „Heliplaat kulunud küll, kuid/kuulatav ikka“(lk.9) – just nimelt.  

Viljaka autori Miina Hindi uus kogu “Hüüan asjatult su nime” on illusioonidetu ja pisut hakitud. Kohati on Hint sugestiivsem, tal on huvitavaid arutluskäike, mis jäävad kyll tihti luuleks vormistamata. Kriitika all on lähisuheteks võimetu inimloomus ja yhiskonnas valitsev mammonakultus, poetessi valuliselt demytologiseeriv kõnelaad läheneb karjele. Midagi on seal ka korrastamatut ja umbset. Samas suunas on selginumalt ja vaatlevamalt läinud Piret Bristol. Hindi järgmine kogu “Vabaduse vang ehk põrandaalune kirjandus” on samal lainealal, ainult yhiskondlikum. Kandvaks on manipuleeritud, tuimestatud ja ära määratud orja kujund. Ei vaidle, aga meenutan Viidingut: “kui ollakse ainult vastu/ei olda millegi poolt”. Ainult kibeduse ja kriitikaga ei jõua kaugele. Vaim vajab eluks ja kasvamiseks ka päevapoolset ning jaatavat osa. Paljud on selle tõeliselt leidnud just raskustes. Et tallegi valgus peale paistaks. 

b) Murded ja kodupaiga-kohasus

Salme Heinla “Ilus maa” sisaldab Põlvamaist koduromantikat, kylade kadumise nukrust,  lisaks ka kirjanduslikke allusioone ja pehmes, heas mõttes vaoshoitud toonis isiklikke motiive. Heal tasemel ja aus lihtluule. 

Torilase Mari Andreksoni ilusa kujundusega “Vanaema õuelt” on lihtne ja sydamlik mälestustest kantud maa- ning lasteluule. Oleks selliseid eluterveid ja laululisi vanaemaid aga rohkem. 

Moonika Hindi „Kahed kaigud“ jätkab mulgi murdeluulet kyllalt tasakesi ja pretensioonitul viisil, pisut kirjakeeleräbusena ja triviaalriimilisena. Parimatel kohtadel liigub ta napp tunnetus kaasa maakoha vooluga, saavutades Jan Rahmanile lähedasi toone. Kogus on ka kirjakeelseid haikusid, mõned õnnestunud huumoriga, teised algriimi ja stampi takerduvad. Armast lihtsust ja häid vinjette sealt igatahes leiab. 

Irma Järvesalu “Nänne kink oo nee õhtad” on mahlakas, pateetikata ja õiget minevikutunnet täis muhukeelne murdeluule. Paikkondlik omapära tuleb esile nii sõnas kui nendega loodud piltides, looduskujundeid läbib napp peenus. Ainult sõnaseletusi võinuks rohkem olla.

Kodupaiga riimkroonika ilmub Olev Sau “Sõrve kylalauludes”. Siin on teadvad ekskursid ajalukku, juhtumite ja inimeste jäädvustamine, ning ka nostalgiline, kadunud hingi ja koole mälestav poolus. Lisaks seostele kylalaulu traditsiooniga on ka näputäis isiklikku, nagu rahvalaulikutel ikka. Kuula sõrulast!

Yks saladus peab ka jääma – ma ei saa kunagi teada, millised on Anti Kuusi foto-, teksti- ja luuleraamatu värsid.

c) Tundeteraapia 

Alo Ritsingu “Kirjutatud” ei jõua sõnadest kaugemale.

Marge Unt´i “Aeg päevapärleid pillutanud tuulde” liigub ärkamisaegse luule teemaringis. 

Kalju Konsini “Uneleja” on ports lihtsa koega romantistlikke tundehooge.

Virve Soovik-Uuetoa “Hellus”  jätkab kirglikult teemat.

Liivia Anioni “Igavikuline igatsus” on klassikaline melanhoolne tundeluule, armastuse rännakud segi yhiskondlike nootide ja perepildilike salmidega. Riimiragin viib tihti rappa, vabavärsis ilmub ajuti ka teistsugust kirjelduskeelt.

Tiiu Kaljuste “Elupeegli killud” algab 50ndatel kirjutatud natuke plakatlike lapsepõlvelauludega, ning jätkub loodusluule ja muinasromantiliste toonidega.

 Maimo Tyyri “Minaringid II” on vormiliselt mitmekylgne. Autor valdab soravalt sonetti, kasutab pseudoregivärssi, pillab viiteid tantsu ja arhitektuuri, ajakriitikat ja paisutustega tundeluulet. On ka õnnestumisi, kuid minu silmis esindab M. Tyyr harrastusluule toda osa, mis tegeleb intellektuaalsete, sygavamõttelisusele pretendeerivate signaalide väljastamisega, kuid ei jõua teemade laiema avamiseni.

Marianne Mittagi “Empaatilised märkused” on mõrkjalt kirglik ja afektiivne raamat. Autoril on rikkalik sõnavara ning tuntav suhestumise ja kommenteerimise vajadus. Ootaks enam sedasama lubatud empaatiat, mis võiks muuhulgas väljenduda mõtteselguses. Iseäratsevaid ja ambitsioonikaid kujundeid on seal pisut liiga palju, riimluule jääb puiseks. Aga nukrate toonide puhtus (“Lapsena tahtis ta lükata hobust”, lk.49) annab lootust.

Väliseestlase Evald Kruut´i “Elu see võrratu kangas” on samuti arbujaliku tooniga sujuva keelega mälestus- ja jäädvustusluule, kirjutatud suurelt osalt juba 40ndatel.

Stella Noode kogu “Ikka jääb midagi pooleli” kannab sõjajärgse põlvkonna järelarbujalik või ilmikollalik lyrism. Tema romantika on stiilne, meenutused segunevad loodus- ning lasteluule ja nukra alatooniga mõtisklustega. Kirjutatu loomulikkus ja aus silmavaade on väga sympaatsed. 

Liidia Vanni “Kogemuspiirid” on samas teemas veidi rabedam. Tundeheiastused valitsevad temalgi, mineviku tagantvalguse nukrat kumas kohtab kristlikke toone ja konservatiivseid seisukohti. Muidu toredaid ja ausaid värsse õõnestab vahel deklaratiivne reipus. Nii Noode kui Vanni intensiivseim luuleaeg oli  50ndatel. Hämmastav, kuidas see sõjajärgne, kroonukirjanduse oludes formalistlikuks ja elukaugeks tembeldatud peidulyyrika nyyd veel päevavalgele tuleb, nagu koltunud salmikud vanaema pööningult. Kyllap on pihtimisvajadus midagi, mis meist kunagi ei kao. 

Anton Suurkasele hingab kuklasse sel aastal neli yllitist avaldanud ja seitsmeteistkymnenda vihikuni jõudnud Aegviidu mees Ants Tosin. Ta on vahel ekstreemsusse kalduv ja kohati päris korraliku registreerimisvõimega tundeluuletaja. “Luigelend” on yhele muusale pyhendatud kogu, mida kannab raskuste järel ellu ärkamise tunne, tänu, iha ning lemmiku pyhitsemise soov. Sellele eelnenud “Sygisnostalgia” on poeemilaadne itk, kus on ehk natuke liiga yksipulgi läbi tuulatud kogu nukrus ja kaduvus looduses ja hinges. Kõige raputavam oli aga selleaastane avalöök “Tunnete krahh”, mis valuliselt kompab naise elu ekstreemhetki – aborti, prostitueerimist, grupiseksi, ta õelust, kalkust ja madalust ning armastava mehe hinge intiimseid haigetsaamisi, andestust, lootust ja pettumust. Siin on Jaan Oksa meenutavat dekadentlikku ja kannatavat väge. Mõistan Tosinat hoolimata sellest, et mu “femiinne horisont” on pisut teine.

Romantilise koodi ehedaim esindaja on ehk muhu munuke Irena Tarvis koguga “Tasakaalu tiivad”, milles meelelisus, kodukohaarmastus, kõrgstiilselt kummaline keel ja tundehoog seisavad kõrvuti juhuluulega. Kui tuua võrdlus popmuusikast, siis kõlab see otsekui noor Kare Kauks.

Laulutekstid

Virve Ollino “Luule ja –lauluraamatut” täidab hulgake patriootlikke ja mälestuslikke laulutekste, memme ausaid värsse. Mõnede laulude juures on tuttavate loodud viiside noodistused. 

Aino Saadiku “Mälumaastikul õitsevad meelespead” on eelkõige magusamaiguliste laulutekstide (neist kuulsaim on ilmselt “Ära koo mu käpikuisse päikest” Loobi esituses) valimik. Raamatut vääristab CD.

Heiki Vilepi “Mind oli kaks” sisaldab puhastverd agulipildikesi ja eluasjade vaagimist - tihti varase Runneli vaimus. Napimate tundehetkede ja vaimukate lõikude kõrval kohtab groteskseid ja räigeid Emajõe deltabluusi toone. Mahukas kogu jätab mulje tagahoovi käima jäänud luulemasinast, mis ajuti väljastab ka tundeehtsat, laulutekstideks ja lastevärssideks sobivat kraami.

Nii selle kui järgmise alajaotuse alla kõlbava Mylleri Sassi ärpleva pealkirjaga vimkalugude raamatu “Mylleri jutlused” lõpus on ka kimbuke laulutekste, paroodiaid ja luuletusi endises rõvedavõitu sydamliku vanainimese bluusiringis. Nagu ikka - kepp ja keeks. Mõni nali tundub punnitatud, aga lyhiluuletustest leiab hyva tihedust ja riimilistest iroonilisi maneeriknihve. 

Värsivemblad

Contra “Kuuseebu” on valik jõululuuletusi, sama optimistlikult trikitav, voolava värsiga, naljatlev ja hooga käisest puistatud, nagu ta kraam enamasti. Proosit!

Kultuurse vemmalvärsi lippu hoiab yleval Neeme Kuninga “Väga väike värsivihik”, mis sisaldab estoonlaste juubeliteks kirjutatud kelmi, parasjagu peent ja sydamlikku pyhendusluulet. Suhtumine on soe, ning ei tehta vahet, kas juubilar on suur staar või teenekas lavatagune jõud.  

Kogu  “Eesti elu, Eesti ilu, vaim ja võim ja tilulilu” autoriks on kriitiline meediatarbija ja viljakas riimkroonik Valter Kruut. Ta on Pomerantsi ja Itskoki sugulane, olles oma satiirilistel, limeriku vaimsust ja talviklikku sõnastust kandvatel tippudel neist teravam ja naljakam. Kylakroonika laad töötab ja siin on potensiaaliga laulutekste. Võllaroad ja edvikud saavad oma ninanipsud, vorm on ladus, kohtab leidlikke riimegi. Nõrgemad palad on kas liigne õhin või ei lisa juhtumile midagi laiemat. Kruuti teine kogu “Lauldes läbi Eestimaa” on samasugusel heal tasemel, pisut lastelaululike sugemetega ränduri vemmalvärss.

Eesti elu korda!

Enamuse ajaluule puhul on imelik see, et selle eestkõnelejad kalduvad  pigem eksistentsialistliku enda kirjeldustesse paha riigi papist kulisside taustal. Vahe satiir ja tagamaade avamine on miski, mida tänane Eesti kindlasti vajab, tõstkem ainult taset.

Valter Sääse “Eesti elu” on rahvuspatrioodi metoodiline kaasaja sarjamine nelikvärsi masinlikus vormis.

Ylo Keel´i “Elu mitmekesisus” kasutab ohtralt riimilise rahvalaulu võtteid ja ilustusi. Tunnete ja eluloo kõrval kohtab tähtpäevasalme ja pisut yheseks jäävat kriitikat praeguse poliitika ja kylaelu ainetel. Loomulikumat maalähedust paistab võrokeelsetes tekstides, mis sobiksid ka simmanilauludeks ning mõnes humoorikas mõtiskluses – näiteks pakub ta spordi asemele uudissõna “tervur” (lk.141) ja muud paremat.  

Poliitika ja tundeluule vahel kõigub Enn Pakri “Julgustuseks kõigile eestimaalastele enne inimkonna etteotsa astumist.” Pakri on viljakas muusade tänaja ning pyhendusluuletaja, ning valdab siledalt ka vene värssi. Raamatu lõpetab Eesti Sotsialistliku partei detailne programm.

Religioosset

Prohveti “Sinule ja minule valguses, varjus ja pimedas” sisaldab filosoofilisi mõtisklusi ja tundeväljendusi, mis väga kaugele ei tundu laienevat. 

“Kylvaja” on metodistliku kristlase Maire Simmi usutunnistus See on omas sängis voolav, vastava retoorikaga, kirikulaululik, koguduslikult yhtlustatud tunnetus, mis liigub kirikuaasta rytmis ning heidab vahel pilgu ka oma hinge ning looduse ryppe. 

Jaan Toomingu “Huum” on väljapaistva lavastaja, näitleja ja viimati ka tuumaka esseisti teine panus eesti vaimulikku kirjandusse kunagise palvete raamatu kõrval. Toomingu voolusäng on masinglikult mõistetud kristlus, mida rikastavad ekskursid põlisrahvaste, taoistlike ja zenilike traditsioonide juurde. Ta luule on rohkem äärmusi – ekstaasi ja hulluvat masendust kaardistav ja enesejulgustuslik, väga tähtsaks peetakse rõõmu. Vorm kaldub kohati yksyheselt käima tema õpetaja, Enno ja kirikulaulude laadseid riimiradu – neis enesekohastes ja teraapilistes tekstides jääb puudu kandvamast mõttest. Minu jaoks on tema tekstides seotud masendus ja vaimse suutmatuse hetked, mõju äng. Kuid saame näha vallaolekutki. Lõpupoolsetes pikemates loitsudes, intiimsetes loodussepöödumistes ja yle mõistuse ulatuva rahu kinnitustes saavutab ta end ja lugejat kosutava ytlemisviisi ja meelevabaduse. 

Selle alajaotuse alla, kuid ka siit yle ulatuvaks pean veel yhte autorit. Ridade liigendatus laseb Toomas Pauli “Haihtunud hingede aega” lugeda kõrgtasemel mõtiskleva, intertekstuaalse ja nõtke keelega proosaluule või koguni filosoofilise poeemina. Kerget retsiteerivat ja värsilikku joont kohtas ka ta palvete raamatus “Sinu tahtmine syndigu”. Vastandina oma õpetaja Masingu isepäisele, ekstaatilisele ja vahkvihasele stiilile on Paul rõhutatult tasakaalukas, tolerantne ning usinalt tsiteeriv. Seeläbi ka pastorlikust paatosest ja kristluse tendentslikkust poolest valla. Jäänud on eluaeg kypsenud mõtted, mis ridade liigendamisega oleks nagu lähemale tulnud, taibatavamaks saanud.

Sild milleni?

Ivar Silla “Spermaga ja puha” on ainult hetkiti, mõnes pikemas armulaulus (lk.22) nii hälbeline, kirglik ja teatraalne, kui koostaja Kivisildnik näidata tahaks. Autori kurnatud, nukrate äärtega omasooiharus on nyydseks juba loomulik identiteet, aus marginaalsus, taust, mis neid pikaldasi, kujunditiineid monolooge ja siin-seal ilmuvaid yhiskondlikke ja popkultuurilisi mõtteid saadab. Tundlik keel, iha, vastamata armastus, sigaretid, veidi kulissilikud ja kuhtunud maastikud ning natuke lõdvalt liikuvad mõtteuiud annavad kokku selle kogu laadi. Valulistes kohtades tekst elavneb, seal on salgamatuid väärtusi – vilgas assotsiatiivsus, edasimõtlemise tyhikud, isikupärased ytlemised. Sõnum on tuttavlikult nukravõitu, aga katkiolek ja kriitilisus jäävad justkui poolele teele. Midagi oleks seal nagu puudu. Kas lähedus ja laiem ring?  

Poolerus provokaatorid
Jaan Pehki “Tuigu kui tuled” yritab täpsemaid kujundeid kui esikkogu, jäädes yldiselt truuks õllehoogsate lyhipurtsatuste laadile. Kui kaardistada, siis Vanapa pluss Kivisildnik pluss näpuotsaga syrri ja nakihuumorit. Tehakse boheemlikku märksõnamängu, nilbitsetakse kaude, on ka vabasid ja vaimukaid välgatusi, aga mõjutajate tasemeni kyynib mõni yksik värsike. Miks? Ta enda sõnadega: “luuletada aina saan/sest varupink/on lühike” (lk.15). Liiga lobedalt võttes on lyhivorme tõesti kerge tyhja teha. Pehki peru tenor kõlab paremini laulutekstides ja muusikas.   

Wimbergi “Kärppsed” näitab eluläheduslast eklektiliselt maneristlikust ja memuaarsest kyljest. Paisutatud kujundiga, talviklik-ryytlelik-majakovskilik riimiragin, hilispuberteetlik bravuur, juhuluulet lastele, roppustega ning linnamehe maaeksootikaga flirtimine, mis kohati võtab lausa kaljukruusalikke käände, iroonia, veniv vabavärss, utoopilise maiguga sotsrealism. Hyplik kompositsioon, nagu oleks autor muu kõrvalt harva luule jaoks aega leidnud. Filigraanseks ruumitäiteks sobivad muidugi ka tõlked. Unenäod ei yleta žanri keskmist põnevust, paljud mälestuslaastud aga kyll. Wimberg rakendab koolikirjandi ja reportaaži stiili, jõudes mõnede ysna nauditavate ja võrdlusmomente pakkuvate piltideni. Elavad ja muhedad on lasteaiamaastikud, jätkuvad esikkogust tuntud vanaisa-vanaema lood. Kiretu reportaaž päästab kyll lapsepõlve ilutsevast lakeerimisest, aga ei anna edasi selle olemise täit intensiivsust ja laiemaid seoseid kujunemise ja eri aegade vahel, ei jõua lapse olemise salajasemate kihtideni, unistuste, hirmude, häbendavate seikade, isikliku kiiksuni. Kompositsioon lonkab kaht jalga, aga mosaiigis on hulk intrigeerivaid kilde, vaja oleks syvenemist. Mitmekylgse keelega andekas mees pole omi eeldusi veel teoks teinud.   

Kivisildniku “Vägistatud jäämägi” on oma juhet kokku ajavas allusioonihuumoris, nihkes kujundites ja metoodilises provokatiivsuses tasemel, aga natuke liiga ootuspärane. Nagu võibolla see korporatiivne tegelikkuski, mida ta peegeldab. Miski ei vihasta ega eruta seal tõeliselt, kõik on virtuaalne, simulaakrumite, kommentaaride ja killupanemise tasandil. Luule tinglikkus veel lisaks. Kivisildniku kaubamärk, pedaal-põhjas jooksvad kommentaarid ja ulakas assotsiatiivsus on aastatega muutunud pisut väsitavalt nihilistlikuks ja literatuurseks. On natuke see tunne, et inimene lihtsalt raiskab oma annet lahmimise peale. Samas leiab „Jäämäest“ hulga selle aasta parimaid lyhiluuletusi, Kivisildnik mõjub edasi nooremate tegijatele (Afanasjev, Pehk) ning JI kirjastuspauer on tuntav. 

Kultuursuse eksirännakud

Vahur Afanasjevi “Katedraal Emajões” jätkab Kivisildniku “Dawa vitas” ja “Sildade raamatus” kasutatud kontseptuaalselt uidluupiva motiivi meetodit kergelt keskylalike allyyridega. Siin on võimalus lyyrilisuseks, kerged tähendusnihked, koorem lõdvalt seostatud tsitaate eesti luulest, maailmakirjandusest ja laulutekstidest, kohati ilmuv vaimukus, vaosoitud dekadentsi ja spliini kirjeldusi, pettunud koduigatsuse fragmendid ja harali kiskuvad spekulatsioonid. Mulle meeldis Afanasjevi eelmine raamat rohkem, seal oli (ja proosas on) ta huligaansem, vaimukam, enesekohasem, otsivam, siin natuke tyytult kultuuripyydne ja märksõnu loopiv, ulatumata selt lähtelt syvakihtidesse. Isiklik lugu ja tasand on linna taustal nõrk, Tartu ja linnaosade olemused ja ajalugu aga kujutatust laiemad, ka fantaasia jääb kuidagi poolele teele. Tõestades, et suurte narratiivide aeg on läbi. Midagi sympaatset on selles tyynes nukruses ka, eriti seal, kus olusid lihtsalt kirjeldatakse. Kui võrrelda harali kogumikuga “Tartu on unenägu”, siis on tegu kompaktse asjaga, lihtsalt linnas endas on enamat peidus. Edaspidi ootaks Afanasjevilt euro-psyhhedeel-emo-humoorikaid poeese, milles ta andelaad elavamalt esile tuleb. Luuletajal peabki jätkuma julgust suuri sihte pystitada ja kellelgi ei õnnestu kõik. Raamatule lisatud cd on tervitatav nähtus.

Ylar Ploomi “Porr ja Sorry” on natuke harali ja kasinake. Erudeeritud autor, kelle suurepäraseid kirjandusajaloo loenguid on minulgi au olnud kuulda, pendeldab erinevate kirjanduslike võtete vahel. Ploomile varasest iseloomulikud keelemängud ja adamsonlikud murdetrikid kohtavad sympaatsed reisimõtisklused Sitsiiliast lähevad yle “Narri lauludeks”, mis oleksid justkui pastishid Beieri, Hirve ja Ydi laadis. Tõsise ja naljaka vahel mängeldakse neurootiliselt maske vahetades. Stilistilist telge, mis kõike yhendaks, ei ole. Jäävad pudemed. Ma ei jaga kyll autori kõhklusi ta luuleande suhtes (Sõnad ja muu, lk.55), kuid hindan rohkem neid lyhipalu, kus julgetakse otse rääkida, taaka tunnistada – sealt võib ehk idaneda uus kvaliteet.

Hasso Krulli Peeter Lauritsa näitusega paralleelselt tekkinud poeem “Vana labyrint” sisaldab hea ruumilisusega kujundust ning tõlkeid võro (Triinu Ojar) ja inglise keelde (Miriam McIlfatrick). Siin on referatiivses (ymberjutustus ja originaaltekst vaheldumas) laadis koondatud hulgake uskumusi Vanapagana koobastest ning see lõdvalt seotud Krulli-Lauritsa yhe lemmikteema, labyrindiga. Tulemus on semiootiliselt huvitav, luulele uusi olemisvõimalusi andev ja uuspaganliku brošyyri või plakatina muidugi õnnestunud. Krull on läinud Kreutzwaldi jt. “vaeslapse pärandust” tutvustavat teed. Info on olemas, puudub aga rahvapära või iseväärtuslik arendus. Mind ennast paelub vanapagana ja muistsete asjade teemas kontseptualistlikest võimalustest rohkem vahetu olemisviis, seetõttu eelistan Jaigi juttude mahlakust ja väge.

Eliit – igal oma nägu 

Tore, et pärast 14-aastast pausi saab jälle lugeda Milvi Martina Piiri. Tema tundliku kujundusega ja taskusse rännuraamatuks sobiv “Kõrkjavaas” on kõrvaltvaatlev, napp, tume- ning hajameelne, vahel jälle tyyn ja kyps, looduspiltides ylimalt kohal, ilusalt mõtisklev – tekib kaudseid seoseid 80ndate naisluulega. Sekka mõni väheytlevam, kaugelt kuuldud lilleline motiiv või peost pudenenud riimirong, aga omaette naiselikku võlu võib kanda ka see sisemine alastus ja kaitsetus. Läbielatud lihtsus, varjundatud valu ja yksindus saavad paremais palades (lk.16, 26,34,36, tugevaim tsykkel on teine) mingi maagilise tankalaadselt lausumisi vormistatud väe.  

Kas kaardi tugevus vastab luuletuse tugevusele? “Kaardipakk kaks. Viis aastat hiljem” annab võimaluse vaadata, mis nende oluliste kirjutajatega vahepeal on juhtunud. Enim on mu jaoks muutunud Asko Kynnapi kuvand. Tookord mõjus ta väga värskelt, nägin temas uut, kapitalismikogemuse ja kujundajaande, ning reisipagasiga, mitmekylgsemat ja täpsemat kirjutajatyypi. Tuleb tõdeda, et osake sellest idealiseerivast lootusest on luhtunud, Kynnapi kogudes on olnud ka punktuaalset, aga sygavama katteta snobistlikku sõnadisaini, nimepillamist ja funk-retoorikat, nagu reklaaminduses ja luules tavaks. Teine pool annet on muidugi alles – vaimukus ja löövalt sõnastatud kapitalismitydimus (“Karjääri kohal”, “Yksinduse kiituseks”, “Maailmalõpu tiitrid”), loodus- (“Seevaldi vastas”) ning isamaaluule (“Eestlase palve”) võimaluste kompamine. Muidu laiu žeste harrastanud Karl-Martin Sinijärv jäi tookord meelde hoopis formaadile sobiva vaimuka lyhiluulega. Praegune valik on kohati boheem-maneristlik ja sõnakasutusega vaimutsev. Kauge kajana, vaoshoitumates toonides aimame kunagist visnapuulikku mässajat, nyyd parlanksis ja huumoriga isamaalaulikut (“Kylm öö”) ja varem rajupateetilist tundeluuletajat, kelle suurimad õnnestumised siin on mu meelest vaoshoitud melanhoolia (“Suvel olid korraks…”, “Taeva koode…”) ja inimliku soojuse (“Tomatitaimed”) aladel.

Jyrgen Rooste taanilinna biit ja räuskav boheemlus ning lõtv vabavärss on staatuse tõustes vist loomulikumaks, tihedamaks ja inimlikumaks saanud. Juurde on tulnud mõnusat huumorit ja eneseirooniat (“Mu tytar joonistas mind”, “Punk-rock halleluuja”  ) ja laiemat kõlapinda (“Patrioot 2”). Valikut nõrgestab märkmeliselt hajus suvalisus.

Elo Viidingu luuletustele lisatud pooltõsised-pooliroonilised didaktilis-pasjanslikud kommentaarid muudavad ta tekstid sellele meediumile kõige sobivamaks. Ta eetikat ja inimsaatusi ja meelsusi laiema pilguga vaagiv, tsykliliselt syvenev (“Torn”, “Tugevad”, “Mälu”) ja vaatlev, vaetud sõnaga ning isetu laad on hoopis teisest ooperist, justkui haardekam, kui kaasmänguritel. Kohtab ka tema loomingus harvu metafyysilisi noote ( “Hakkab minema valgeks”, ning eriti huvitava sotsiaalkriitilise lisarõhuga “Rannakyla vaimud”). Kui maha arvestada yksikud ylikriitilisuse ja elitarismi hood, on ta sellest seltskonnast aastate lõikes kõige stabiilsem ja selgepilgulisem kirjutaja. 

Triin Soometsa tumedalt autopsyhhograafiline kirjutuslaad tegeleb endaga juba põhimõtteliselt: (“Kuula ennast ja saad targemaks”) ning tundub, et eneseteraapiline, selgitav ja lohutav aspekt toimib parimail juhtudel ta luulet laiendavalt. Teisal kummitab muidugi enesekesksus - manerism (“mu koopas…”) ja yldsõnalisus (Sa oled nii hele”, “puudutasid mu põhja”, “kiskusin kyljest..”). Ehk on selle laadi väärtusega nii, et “kummalgi juhul/pole see sinu teene/---/mitte et valemit ei ole/lihtsalt selle muutujad/ käivad yle jõu”(“see kas on või ei ole”). Mõnedeski tekstides on “Sina” ysna “minu” piiri lähedal, kokkupuude on enamasti valuline (“Rõõm ja jõud…”, “Sa teed haiget”), paluv (“MIDA MA SINULT TAHAN”) või rutiinne (“Kõnnin tänaval”), aga enesetunnetuseks ja illusioonidest vabanemiseks vajalik. Teraapia on vältimatu, sest, Elo Viidingu sõnadega:”kui valu ei vabane… / siis ei ole mälul minust/ midagi kasu/ vaid mu / mälu on vangitorn.”(Torn I) Sõnade alastiolek ja mõttepinge on samuti väärtused.  

Kokku on see individualiseeruvate kahetuhandendate seni märkimisväärseim grupiantoloogia. Teises Kaardipakis on hulk väga häid tekste, pea kõigil autoreil ilmneb kapitalismitydimus, kuid taset tõmbab tihti alla nende luulestaaride iha poseerida verbaalses rambivalguses (vaata ka enamust fotodest).

Triin Soometsaga veel edasi: ta „Väljas“ jätkab seda äratuntavat, täiuslikult enesekohast joont, meeldigu see siis või mitte. Väga võimalik, et siin on mingit spetsiifilist naiselikkust, millele mu geneetiline kood lihtsalt kuidagi pihta ei saa. Enesereflektsioon on juuspeen sild, kord väsitav, kohvikumetafyysiline või targutav murekiri, kord vaikne, selgind ja puudutav:”sinuni pole teed/sest teises võimalikus maailmas/oleme yks lause”(lk.31). Siin kogus on ka „Toormaterjali“-laadseid võimsaid tekste, mõttetäpsust, vajalikku halastamatust, läbinägelikkust, metafyysilist ja armistunud tundlikkust. Ta on kahtlemata lihtsamaks läinud. Maniakaalne palavikulisus on lahtunud, keelemänge, hämarusi, kinnismetafoore ja suurelisi kujundeid kohtab vähem,vilksatab teisiti yles ehitatud tekste. Ytlemisviisi otsingud jätkuvad, viivad vahel justkui fs-i laadi synteesini („kustuta see kiri“ lk.59), või minimalistlikele aladele (lk.32, 46, 51), mis toovad millegipärast meelde Soometsa varased publikatsioonid ajakirjas “Noorus”. Edasi liikumine tuleb raskelt – syvemad tekstid, nagu „kuni sind keegi ei hoia“ (lk.25) jt. katavad umbes poole, vahele tuleb lõtva kraami 46,49. Silma jääb mitmetine puudutuse kujund, mille võimalikkust vaagitakse ja mille muutvat väge ihatakse.

Marko Kompuse vahvas maxernstilikus vormistuses “Vallaliste jõgede tõkkejooksja” sisaldab 4 aasta jooksul valmind ning eri meetoodikaga tekste. Kompuses võitlevad endiselt mängurlik nihilist ja kõrgmodernistlik lyyrik. Seekord kaldub ta syrri poole, irvitab argipäeva, miksib piibellikkust ja loob himuga asjade pillerkaare. Samas on paljud teemad armulised, sentimentaalsed, maneristlikke hyyatusi tulvil. Kuna Laaban ja Ehin irdpiltide ja keelevaimukuste kesktee lagedaks lõid, on huvitavamad tekstid ikkagi stiilisulamid. Kujutlus on lihtsalt edasi läinud. Ma pole syrrealismi vastane, kuid ei näe meetodis ka suurt värsket. Sel on ju omad vanaisaeas stambid, millesse siingi aeg-ajalt komistatakse. Kui poeet hoiab oma sõnaloome meelega lahus teda ymbritsevast inimlikust tegelikkusest, siis kipub ka kõrgpingega verbaalne särin muutuma omapäratsevaks ja suures koguses raskelt seeditavaks. Seal, kus võib aimata läbielatud siseseoseid, nukrust või märksõnu maastikelt, saab see luule uue liikuvuse. Stiilivõtteid valdab autor ju suurepäraselt -  refräänid, parafraasid, puändid jne. paiskuvad lugeja ette kord hoogsalt, kord tasakesi. Keeletaidurlus on salgamatu, mõtteline kandepind aga kõhnake.

Indrek Ryytle “Inglid rokijaamas” jätkab Talviku, Beieri ja Trubetsky pärandit pisut loomulikumal ja perumal, irooniliselt loosunglikul kujul. Põlemist pole vasktorudest läbi käind elukunstnikul vähemaks jäänud. Ta värsid pyyavad ikka pikendada seda bakhanaalse ekstaasi ja kujutledava riigikukutamise hetke pseudoajalooliste dekoratsioonide taustal. Teemaring on klassikaline Ryytle – igavene boheemlus, metoodiline blasfeemia, para-märksõnad, segamini spiooni- ja pornofilmi ning rockivideo atmosfäär, mida toetavad ka mõned kultusbändide lauludele tehtud sõnad. Filmikaadrite manerismi seisatudes vilksavad ka alasti, nukrad ja kuhtunud tundehetked. See on põrpimis- ja emoluule, rocki, õlle ja utoopia hilispuberteetlik kokteil, omas laadis asendamatu.

Katre Ligi “Naabrivalve” on kogenud, kaine ja nyansitundlik, kõrgtasemel naisluule. Minu meelest pisut julgem ja teravam, kui “Maastike muutumist”. Selgelt visandatakse aegade erinevusi, elupaikade vahesid, suure pere ema ja luulesymboli abikaasa mõtteid, vahel vilksab irooniatuluke, kõrvalt nähakse iseendki. Kogu kaardistab ja positsioneerib Ligi meeleruumi yhtlaselt ja metoodiliselt ning saab eluraskuste kiuste valmis avara hoone ja on parimas mõttes õpetlik. Just sellisest vaagivast elutarkuse luulest on meie paisutustega, poosidega ja tundlemisega täidetud poetesside aias puudus. 
Piret Bristoli “Nöörist ja seebist” kaardistab edasi inimese psyyhiliste piiride muundumist ja teravdumist raskuste ja järelemõtlemiste mõjul. Valdav seisund on talumatuse ja meeleheite lähedal, samal ajal käib aga suhtevarjundite ja põhjuste analyytiline lahkamine. Isiklik valu ja võõrdumised muutuvad selles esituses kuidagi anonyymseks ja nentivaks, proosaluule läheneb blogide stiilile. On ka põikeid vaiksemasse ja kirgastumise võimalus. Kokku kriisipsyhholoogia erikursus sõnatundlikele kannatanutele. See laad, mis enamikel manduks halamiseks, kätkeb sisemist tugevust ja naisluules harva mõttepinget. Tsyklis “Kalligraafia” hakkab luupiv rytm kyll öeldut ähmastama.  

Mathura “Kohalolu” sisaldab rännuluulet, pyhitsusi ja mõtisklusi. On seekord mastaapsem (nii geograafiliselt kui vaimselt), kuid ka rahutum, arutlevam, manifesteerivam, pikaldasem ja kohati ka laiemalt sotsiaalkriitiline. Rändamine ju vaimuinimeste arhetyypne tegevus. Lähiminevikust meenuvad võrreldavatena Olli Heikkose “Jakuutia päike” ja Krulli “Reis Marimaale”. Meetodil on omad väärtused ja vaevad, seal yhtuvad märkamisvõime, taustatundmine ja kontrastiprintsiip kodusega. Parim on Mathura siis, kui ta oma teega jäägitult yheks saab. Mõnede Itaalia, India ja Filipiinide paikade-olude vaatleja ja mõtestajana, kui nähtu-taibatu-seostatu uudsus ja hingerahu on meelest pyhkinud kodumaise kultuuriseisu pained, didaktilised kommentaarid ning soovi kirjutada ylevalt kõlavat, tarka ja algriimidega kyllastatud luulet. Suurenenud on väljenduslik amplituud. Varasemast tuntud puhtuse ja vahetuseotsingu helgete, kergelt muinasjutulike ridade kõrval on kontseptuaalseid ja keerukaid kujundeid ning teravaid analyyse pärimuse katkemise, kutuuri kaubastumise ja taju tuhmumise teemadel, näpuotsaga räigustki. Kellele paistab see kylluse, kellele otsija sisemiste vastuoludena. Aga oma rännaku vaiksematel hetkedel suudab M. meid välja avarustesse viia. Vast kaugemale, kui ykski noorem “spirituaalne” poeet. 

Hasso Krull on võimsate mytoloogiliste ekskursside järel pöördunud isiklikumasse ja pretensioonitumasse laadi. “Talv” tunnetab ja mõtestab paikade (Nõmme, Kytioru ja Vilsandi) ambienti. Kui Kaplinski "Õhtu toob tagasi kõik" uuris kõrvutatava vaateviisiga aasta päikselisemat poolt, siis Krull kaardistab rahulikult, paineteta ja mõnusa empaatiaga hämarat aega. Meetod on sarnane, aga Krulli argisus on ehk pisut kontseptuaalsem ja ootamatustele altim. Kirjeldusi alustatakse kindlast esemest või nähtusest ja kootakse hulk erke ja hästi jälgitavaid mustreid nii, nagu kylm teeb aknale jäälilli. Just argistes piltides toast, turult, bussist ja kõrtsist saab see laad eredaima mõju. Krulli maailmas on tehnoloogia ja ilmastik, mytoloogia ja argireaalsus yheks tervikuks lõimitud ja välgatab väga huvitavaid seostamisi. Lugejana on need pikemat aega luupivad labyrindid, jumalannad, härjad jne. mulle natuke tyytud, aga arhetyypide ballastist päris vaba pole meist ju keegi. Mis ligi ja ymber on, eks sellest räägimegi. Ja Krull on filigraanselt, mitmekesiselt, nõtke ja vaimuka sõnaga teinud. Tema dekonstruktori-aja järgne reaalse ja kujutlusliku kokkupanu on yks huvitavamaid praeguses eesti luules.  

Ja see 

kõik

tähendab

et…

Kokkuvõte? Moraal? Järeldused? Tehke ise. Read pragunevad ja synnitavad kujutledavaid lõhesid, koorduvad ja nende alt paistab eellaste kulunud käekiri või kolm risti, sõnade tykikesi pudeneb, voolab ja kaob, mõni laad jookseb aegamööda, aga kindlalt kinni, teine kypseb edasi, keegi õpib just tänavu ennast väljendama, kusagil sulavad mingid jooned väga ootamatult kokku. Kogu pilt lainetab ja seal pole rohkem tabatavat välist loogikat, kui meie eludes. Rehman ainult käega – kirjutage edasi! 

